הוועדה לענייני ביקורת המדינה, כנסת 15, פרוטוקול מספר 131, 2001-06-18 10:00

אמנון רובינשטיין: שלום לכולם.

אמנון רובינשטיין: אני מברך את השר לענייני דתות שמשתתף היום בישיבה.

אמנון רובינשטיין: קראנו את הדו"ח של מבקר המדינה בנושא המועצות הדתיות, זהו דו"ח חשוב בנושא חשוב.

אמנון רובינשטיין: האם המבקר מעוניין להוסיף עוד כמה מילים?

מבקר המדינה, מר אליעזר גולדברג: אוסיף עוד כמה משפטים.

מבקר המדינה, מר אליעזר גולדברג: הדו"ח מציג תמונה עגומה ביותר בכל הנוגע למועצות הדתיות.

מבקר המדינה, מר אליעזר גולדברג: לא אגזים אם אומר שמדובר בגוף ממלכתי שאין בו מִתום – החל בחידוש הרכבי המועצות הדתיות, המשך במשכורות, תקציב, המנגנונים ליישוב חילוקי דעות בין משרד הדתות, הרשויות המקומיות והמועצות הדתיות.

מבקר המדינה, מר אליעזר גולדברג: יש סרבול בכל נושא שאפשר לגעת בו.

מבקר המדינה, מר אליעזר גולדברג: אינני חושב שמתפקידי להציג פתרונות, אולם המציאות מחייבת מציאת פתרון.

מבקר המדינה, מר אליעזר גולדברג: אי אפשר להמשיך במתכונת הנוכחית.

מבקר המדינה, מר אליעזר גולדברג: מר בנימין צרפתי יוכל להוסיף כמה משפטים בעניין הדו"ח.

בנימין צרפתי: אמשיך את דבריו של מבקר המדינה.

בנימין צרפתי: למועצות הדתיות יש שני אבות: משרד הדתות והרשות המקומית.

בנימין צרפתי: הרשות המקומית היא בעצם זרועו הארוכה של משרד הפנים.

בנימין צרפתי: המצב הבסיסי הזה – שני האבות – הוא שורש הרע, שלא מאפשר למועצות הדתיות לתפקד כראוי.

בנימין צרפתי: אתחיל בנושא חידוש ההרכב.

בנימין צרפתי: המועצה הדתית תלויה בעניין זה בהחלטות של שלושה גורמים, כפי שהזכיר מבקר המדינה: השר ממנה 45% של החברים, הרשות המקומית ממנה 45% של החברים והמועצה הדתית ממנה 10%.

בנימין צרפתי: בשנים האחרונות אין הסכמה בין שלושת השותפים, בעיה זו הולכת ומתגברת.

מבקר המדינה, מר אליעזר גולדברג: כדי להמחיש את הדברים אציין מספרים: רק 13 רשויות מתוך 113 רשויות מקומיות בכל הארץ מינו הרכבים.

בנימין צרפתי: וזאת שנתיים אחרי המועד לחידוש ההרכב.

בנימין צרפתי: לא ניתן להגיע להסכמה בין הגופים, בעיקר משום שהיום יש הרבה צדדים שמגלים עניין במועצות הדתיות.

בנימין צרפתי: המנגנון שנוצר כדי לדון בחידוש הרכבים כאשר אין הסכמה, כפי שקבעה ועדת השרים, כמעט שאיננו מתכנס.

בנימין צרפתי: וכשהוועדה הזו מתכנסת – כמעט שלא מתקבלות החלטות.

בנימין צרפתי: התוצאה היא שלא מתחדשים הרכבים, והרכבים קיימים ממשיכים לשמש בתפקיד שנים על גבי שנים.

בנימין צרפתי: גם בקביעת התקציב הבעיה דומה.

בנימין צרפתי: השר לענייני דתות הוא זה שקובע תקציב למועצה הדתית.

בנימין צרפתי: על הרשות המקומית לשאת ב60%- מקביעה זו.

בנימין צרפתי: משרד הדתות, לאורך כל השנים שנבחנו, לא אישר את התקציב לפני שנת התקציב אלא במהלכה או לקראת סיומה; ואילו הרשות המקומית קבעה כבר את תקציבה חודש או חודשיים קודם לתחילת שנת הכספים.

אמנון רובינשטיין: כך נוצרים גירעונות גדולים.

בנימין צרפתי: מצד שני, במקרים רבים הרשות המקומית סירבה לשאת בסכום שקבע השר.

בנימין צרפתי: כדי לפתור נושא זה שר הדתות ושר הפנים אמורים להתכנס וליישב את חילוקי הדעות.

בנימין צרפתי: כאמור, בהרבה מקרים השרים לא התכנסו, וכאשר התכנסו והחליטו – ברוב המקרים ההחלטות לא יושמו.

בנימין צרפתי: הרי אין להם שיניים.

בנימין צרפתי: גם אם השרים הטילו על הרשות המקומית לשאת בהוצאה, היא לא עשתה זאת.

מבקר המדינה, מר אליעזר גולדברג: המועצות הדתיות ממש קורסות מבחינת התקציב.

בנימין צרפתי: נציבות תלונות הציבור מקבלת תלונות רבות בנושא זה, שכן בהעדר תקציבים – כשהרשות המקומית לא מעבירה תקציב לפי קביעת השר אלא לפי ראות עיניה, וגם זה כפוף למגבלה שלה עצמה יש תקציב – המועצות הדתיות, בעיקר הקטנות, לא יכולות לקיים פעולות, ואין להן כסף לתשלום משכורות.

בנימין צרפתי: בכמה מועצות דתיות העובדים לא מקבלים שכר כבר חודשים רבים מאוד.

עוזי ברלינסקי: בכמה מקומות העובדים לא מקבלים משכורת שנה וחצי עד שנתיים.

בנימין צרפתי: במתכונת הקיימת לא נראה שיש מנגנון פנימי שיכול להביא לפתרון בעיית התקציב.

בנימין צרפתי: לעניין תקני כח אדם: שוב, משרד הדתות הוא שקובע את התקנים, וכל קביעה שלו מחייבת את הרשות המקומית ב60%- מההוצאה.

בנימין צרפתי: הרשות המקומית מסרבת לשלם – ושוב העניין נתקע.

בנימין צרפתי: נושא נוסף הוא שכר הנבחרים: ראשי מועצות דתיות, סגניהם ורבני העיר.

בנימין צרפתי: שכרם של אלה מגיע ל25%- מתקציב המועצה הדתית בממוצע.

בנימין צרפתי: אך במועצות הקטנות השכר יכול להגיע עד ל80%- מהתקציב.

בנימין צרפתי: הראשון לציון, הרב בקשי דורון, כתב למבקר המדינה שבדיון שהתקיים במועצת הרבנים הראשית הוא הורה בצו להפסיק למנות שני רבנים לעיר.

אמנון רובינשטיין: חשוב למנוע זאת לפחות במקומות קטנים.

בנימין צרפתי: הרעיון הזה, שהרבנות הראשית מכירה בו, הועלה כבר בשנת 1993 על ידי ועדת צדוק, בראשות שר המשפטים לשעבר.

בנימין צרפתי: הרעיון הזה קיים במשרד לענייני דתות כבר שנים רבות, אך לא נראה שהוא מגיע לידי יישום.

בנימין צרפתי: כל אלה יחד מכלים את תקציב המועצה הדתית עוד לפני שהחלה לפעול.

בנימין צרפתי: במועצות רבות מאוד אין חידוש הרכב, אין תקציב ולא נשאר זמן לפעולות – כי כל האנרגיה מושקעת בגיוס המשאבים.

אמנון רובינשטיין: נשמע כעת את השר לענייני דתות.

אשר אוחנה: בוקר טוב לכולם, למבקר המדינה וליו"ר הוועדה.

אשר אוחנה: אני מודע לבעיות שהועלו כאן, הן בדו"ח המבקר, הן בדבריו של מר צרפתי.

אשר אוחנה: אני מבקש להבהיר: מאז 1996 עובר המשרד לענייני דתות טלטלה פוליטית.

אשר אוחנה: בשנים 1998-1996 היו שני מנכ"לים ושני סגני שרים – וכל אחד משך לכיוון אחר.

אשר אוחנה: הייתי אחד מהם, בעוונותיי הרבים, שימשתי מנכ"ל ברוטציה עם המנכ"ל האחר וכל אחד מאתנו ספר את הימים שנותרו לאחר לשמש בתפקידו.

אשר אוחנה: במצב כזה אין הרבה כוח לפעול.

אשר אוחנה: בשנת 1998 הקמתי את "ועדת אוחנה", שהייתה משותפת לרבנים הראשיים ולמשרד הדתות.

אשר אוחנה: קראתי את המלצות וועדת צדוק.

אשר אוחנה: בנושא ההרכבים במועצות הדתיות אי אפשר להתעלם מהפוליטיקה.

אשר אוחנה: אינני יודע מה עלה בגורלן של המלצות הוועדה.

אמנון רובינשטיין: השר אוחנה, האם כוונתך שאינך יודע מה התקדם בעקבות המלצות הוועדה שעמדת בראשה?

אשר אוחנה: אינני יודע.

אשר אוחנה: המלצתי המלצות, עזבתי, ולא היה בידי לדחוף ולקדם את הדברים.

אמנון רובינשטיין: אך מה היו המלצות הוועדה?

אשר אוחנה: לצערי לא מצאתי את המסמך במשרד.

אשר אוחנה: בעניין ההרכבים ניסינו לשנות את היחס בין הרשות המקומית לבין משרד הדתות.

אשר אוחנה: עד כמה שזכור לי המלצתי שיינתנו יותר אחוזים לרבנים ופחות לרשויות.

אשר אוחנה: אך יש לזכור שהן שותפות לעניין, הן הרשות המוניציפלית, ואי אפשר להתעלם מזה.

אשר אוחנה: עיקר ההמלצות נגעו להרכבים ולתקציב.

אשר אוחנה: בעניין זה סברתי שמשרד הדתות, כאחראי לשירותי הדת, צריך לשאת בנטל גדול יותר.

אשר אוחנה: נדמה לי שהמלצנו שמשרד הדתות ישתתף ב75%- מהתקציב, והרשות תממן 25% ממנו.

אשר אוחנה: חשבתי שהמשרד צריך לממן את המועצה הדתית במאה אחוזים, אך כאמור אי אפשר לנתק את הרשויות מהאחריות המוניציפלית שיש להן כלפי המועצות הדתיות.

אמנון רובינשטיין: מה בדבר ההמלצה שגם הרב הראשי בקשי דורון הצטרף אליה – ביטול כפל הרבנים במועצות הדתיות ברשויות מקומיות קטנות?

אמנון רובינשטיין: האם אימצת את ההמלצה הזאת בוועדה?

אשר אוחנה: היום יש תקנה של השר ביילין בנושא.

אמנון רובינשטיין: והיא בתוקף?

אשר אוחנה: היא בתוקף.

אשר אוחנה: רק ביישובים שבהם מעל ל20,000- תושבים יהיו שני רבני עיר.

אשר אוחנה: לא נגעתי בתקנה הזאת, לא הגעתי לזה.

אשר אוחנה: כלומר, העניין הזה לא הפריע לי.

אשר אוחנה: בתקופה הקצרה שאני משמש בתפקידי הקמתי שתי ועדות.

אשר אוחנה: אחת הוועדות העבירה לי טיוטה של מסקנותיה אתמול בלילה.

אשר אוחנה: המסמך ייחתם בקרוב על ידי הוועדה.

אמנון רובינשטיין: של מי הוועדה?

אשר אוחנה: הוועדה הוקמה כדי לבדוק את שכר הנבחרים.

אשר אוחנה: לא הזכירו כאן את היקף הסגנים במועצות הדתיות.

אשר אוחנה: נמצא ששכר הנבחרים גדול מאוד בהיקפו – דיברו כאן על 85% עד 90% של השכר.

אשר אוחנה: קיבלתי את המלצות הוועדה בנושא זה.

אמנון רובינשטיין: מי עמד בראש הוועדה?

אשר אוחנה: עמד בראשה יהושע ישי, שמשמש היום מנכ"ל חברה קדישא ולפנים היה מעורב במועצות הדתיות.

אשר אוחנה: הוא איש מקצועי.

אמנון רובינשטיין: האם הוא המליץ להוריד את השכר של הנבחרים?

אשר אוחנה: הוועדה המליצה כמה המלצות, בין היתר הפחתה בשכרם של הסגנים.

אשר אוחנה: לא יהיו סגנים ברשויות שבהן פחות מ50,000- תושבים, וגם אז, התקן לסגן יהיה חצי משרה בלבד.

אשר אוחנה: המטרה היא לצמצם את היקף הסגנים.

אשר אוחנה: את שכר הנבחרים הוחלט להשוות לאחוז מסוים ממשרת המנכ"ל של הרשות שבמסגרתה פועלת המועצה – לפי פרסום של משרד הפנים.

אשר אוחנה: ועדה נוספת, שקמה עוד לפני שמוניתי לתפקידי אך אני חידשתי את פעילותה, היא הוועדה לסל השירותים.

אשר אוחנה: היא תקבע על פי אילו פרמטרים יאושר התקציב: מספר מקוואות, בתי כנסת וכו'.

אשר אוחנה: אני מודע לעובדה שרוב הכסף מוקדש היום לשכר ולא נשאר תקציב לפעולות.

אשר אוחנה: גם כשכבר יש פעולות אלה לא פעולות של תרבות תורנית אלא בעיקר רכישת ציוד וכו'.

אשר אוחנה: כך למעשה אין תקציב.

אשר אוחנה: הוזכרה כאן העובדה הבעייתית ששר הדתות קובע את הסכום שעל הרשות לשאת בו.

אשר אוחנה: הבעיה הזאת נובעת מחוק השירותים הדתיים, לא אני חוקקתי אותו.

אשר אוחנה: יש כאן אבסורד מסוים.

אשר אוחנה: כאשר ראש המועצה הדתית מסתדר עם ראש הרשות, זה עובד, פחות או יותר - מתווכחים קצת ומסתדרים.

אשר אוחנה: אך שר הדתות לא קובע תקציב שרירותי, וגם לא היה די כסף כדי לקבוע תקציב שרירותי.

אשר אוחנה: לוקחים את סך הכל עלות השכר ועוד אחוז מסוים ממה שנשאר.

אשר אוחנה: ייתכן שבנושא הזה צריך לבצע שינוי.

אשר אוחנה: בשבועות הקרובים אגיש לממשלה חוק לשינוי שיעורי המימון.

אשר אוחנה: אולי הדבר יצמצם את הבעיה, גם אם לא יפתור אותה לגמרי.

אשר אוחנה: לסיכום, אני מודע לדברים ומנסה לשנות אותם בהדרגה .

אמנון רובינשטיין: מתי לדעתך, השר אוחנה, יתחילו להתבצע המלצות הוועדות, כולל ביצוע התקנה של השר ביילין?

אשר אוחנה: תקנות ביילין פועלות מהיום ואילך, לא צריך לעשות דבר כדי להפעילן.

אמנון רובינשטיין: האם יש רשות מקומית שבמסגרתה הדבר כבר הופעל?

אשר אוחנה: אין אפשרות לשנות את המצב כעת.

אמנון רובינשטיין: אם כן, התקנה תופעל רק לאחר הבחירות הבאות?

אשר אוחנה: התקנה עובדת מהיום ואילך.

אשר אוחנה: זה גם לא קשור לבחירות.

אשר אוחנה: מהיום, רשות מקומית שיש בה פחות מ20,000- תושבים לא תוכל למנות רב שני בעיר.

אמנון רובינשטיין: האם היה כבר מקרה כזה?

אשר אוחנה: אני בתפקיד תקופה קצרה, לא זכור לי שהיה מקרה כזה.

אמנון רובינשטיין: ומתי ימומשו תקנות ועדת ישי?

אשר אוחנה: אני מקווה שבימים הקרובים אקבל את ההמלצות, ואז אשלח אותן לפרסום.

אשר אוחנה: כאמור, אתמול בלילה עיינתי בטיוטת ההמלצות.

אשר אוחנה: הן נמצאות כעת בשלבי הדפסה והגהה, ואז יועברו לחתימת חברי הוועדה.

אמנון רובינשטיין: אני מבקש לקבל עותק של המלצות הוועדה הזאת.

מרדכי משעני: אין ספק שדו"ח מבקר המדינה מתייחס לשלושה דברים משמעותיים באמת.

מרדכי משעני: אני מכיר קצת את הדברים מהפוליטיקה המקומית, כשהייתי מעורב בה.

מרדכי משעני: קביעת ההרכב היא נושא חמור מאוד.

אמנון רובינשטיין: כי הקביעה הזו היא מפלגתית.

מרדכי משעני: הרכבה של המועצה הדתית וחידוש ההרכב הם דבר בלתי ניתן להשגה כמעט.

מרדכי משעני: בעיה נוספת היא מימון פעולות המועצה הדתית, כולל סל שירותי הדת.

מרדכי משעני: במסקנות מבקר המדינה אני קורא גם שהליקויים החמורים פוגעים בתפקודן של המועצות הדתיות.

מרדכי משעני: אני מסכים עם זה לחלוטין.

מרדכי משעני: חייבת לבוא כאן תקנה שתפתור את הבעיה.

מרדכי משעני: הוועדות שהוקמו כדי לבצע שינויים לא הצליחו בתפקידן משום שהבעיות הללו, קביעת ההרכב והמימון, קיימות כבר תקופה לא קצרה.

מרדכי משעני: מבקר המדינה לא התייחס לנושא אך אני מבקש לשאול: האם הפתרון צריך להיות באמצעות חקיקה שתסדיר מחדש גם את מינוי ההרכבים וכו'?

מבקר המדינה, מר אליעזר גולדברג: דנתי בנושא בתחילת דבריי.

מבקר המדינה, מר אליעזר גולדברג: תפקידי איננו להציג פתרונות ולהמליץ המלצות.

מבקר המדינה, מר אליעזר גולדברג: אך אמרתי שבכל מקרה ברור שהמצב הזה לא יכול להימשך.

מבקר המדינה, מר אליעזר גולדברג: יש צורך ביותר מתיקון קוסמטי: כאן צריך להיות טיפול שורש.

מבקר המדינה, מר אליעזר גולדברג: מה התשובה לעובדי המועצה הדתית בגבעת עדה ובאבן יהודה – שלא מקבלים משכורת כבר שנה וחצי?

מבקר המדינה, מר אליעזר גולדברג: הם מצפים לתקווה מישיבת הוועדה הזאת.

מבקר המדינה, מר אליעזר גולדברג: מה אומרים להם?

מבקר המדינה, מר אליעזר גולדברג: מתי יקבלו משכורות?

מבקר המדינה, מר אליעזר גולדברג: והמקרה שלהם הוא דוגמה אחת.

מבקר המדינה, מר אליעזר גולדברג: במסגרת תפקידי כנציב תלונות הציבור אני מוצף בתלונות של עובדי מועצות דתיות שלא מקבלים משכורת.

אמנון רובינשטיין: יש הצעה של מבקר המדינה בעניין זה: הקמת מועצות דתיות אזוריות.

אמנון רובינשטיין: זוהי בעצם המלצה של ועדת צדוק.

אמנון רובינשטיין: במקום כמו גבעת עדה אין הצדקה למועצה דתית עצמאית.

עוזי ברלינסקי: בתאריך 27.9.2000 פורסמה תקנה שאוסרת תשלום משכורות לראש מועצה ולסגניו.

עוזי ברלינסקי: בעקבות התקנה הזאת הוגשה עתירה לבג"צ.

עוזי ברלינסקי: אני מבקש לדעת איפה הנושא עומד היום.

אשר אוחנה: אסביר זאת שוב: כמובן שאנחנו מקבלים את התקנה, ואין מקבלים שכר בהרכבים חדשים.

אשר אוחנה: הוועדות שהזכרתי קודם מטפלות גם בתקנות של השר ביילין.

עוזי ברלינסקי: ואז יהיה כסף לשלם לעובדים - אם מבטלים את המשכורות הגבוהות יחסית.

אמנון רובינשטיין: מצמצמים את המשכורות, לא מבטלים אותן.

אמנון רובינשטיין: כמו שהבנתי, המלצת ועדת ישי, שעוד לא התקבלה על ידי השר, היא לצמצם את המשכורות – וזה בשונה מהתקנה של השר ביילין.

אמנון רובינשטיין: בכל מקרה גם אז יהיה יותר כסף.

אמנון רובינשטיין: אני מבין שבינתיים הצטרף מר ישי לישיבה, והוא יסביר בהמשך את המלצות הוועדה שעמד בראשה.

אשר אוחנה: לעניין שאלתו של ח"כ משען בנושא סל השירותים: אמרתי קודם שבימים הקרובים יסתיים גם הדיון בנושא זה.

אשר אוחנה: אנחנו אמורים להגיש את המסקנות עד יום 30 ביוני לבג"צ.

אשר אוחנה: אני מכבד חוק ולוח זמנים, ואעמוד בו.

אשר אוחנה: סל השירותים יוגש בצורה מסודרת.

אשר אוחנה: באשר להרכב המועצה – ברור לכולנו שזהו נושא פוליטי, וצריך לטפל בו טיפול שורש.

מרדכי משעני: על גודל המועצה הדתית, למשל, היו כמה פניות לבג"צ, וגם לנושא זה יש משמעות לעניין המימון.

מרדכי משעני: צריך אולי להגביל את מספר החברים במקומות קטנים, וכו'.

מרדכי משעני: למספר חברי המועצה יש בוודאי גם השלכה על ההוצאה הכספית.

מבקר המדינה, מר אליעזר גולדברג: מספר חברי המועצה הדתית הוא ראי של מספר חברי המועצה המקומית.

מרדכי משעני: אבל היו שינויים וצמצומים.

מבקר המדינה, מר אליעזר גולדברג: נכון, אך עדיין יש יחס בין השניים.

מרדכי משעני: עדיין יש יחס של כמעט 50% - ואינני יודע אם יש צורך בכך.

בנימין צרפתי: אך חברי המועצה לא מקבלים שכר.

בנימין צרפתי: ההרכב לא עולה כסף.

יעקב זלצר: הוא עולה כסף, משום שיש יותר סגנים.

בנימין צרפתי: רק הנבחרים מקבלים משכורת.

יעקב זלצר: ואם יש יותר חברים במועצה יש יותר נבחרים.

אמנון רובינשטיין: מספר הסגנים נתון להחלטה של שר הדתות.

יעקב זלצר: מספר הסגנים במועצה הדתית זהה למספר הסגנים במועצת העיר.

יעקב זלצר: כך צריך היה להיות, לפחות.

אשר אוחנה: כך צריך היה להיות, נכון.

אשר אוחנה: אך בפועל צמצמנו את הסגנים.

אשר אוחנה: התקנה החדשה בעקבות ועדת ישי תשנה גם את היחס של 50%.

אשר אוחנה: אמנם אין מקום לתירוצים, אך המצב בגבעת עדה ובאבן יהודה נובע מהעובדה שהעירייה לא מעבירה את התקציב.

אשר אוחנה: קבעתי פגישה עם הגורמים שם.

אמנון רובינשטיין: אולי אפשר לאחד שם שתי מועצות?

אשר אוחנה: הבעיה היא פוליטית.

אשר אוחנה: ראש המועצה לא רוצה את המועצה הדתית, וזאת הדרך שבחר – לא להעביר כספים.

אשר אוחנה: נכון אמר מר צרפתי שיש ועדת שרים אך אין לה שיניים.

אשר אוחנה: שוחחתי עם שר הפנים בנושא, ואני מקווה שנוכל לנקוט צעדים משמעותיים.

אשר אוחנה: שר הפנים יכול להפעיל תקנה שבאמצעותה אפשר לעכב את מה שמגיע לרשות ולהעביר את הכסף למועצה הדתית.

אשר אוחנה: אנחנו בודקים את העניין, כך אולי יהיה משקל לוועדת השרים.

אמנון רובינשטיין: אך השלטון המקומי יתקומם על כך.

אמנון רובינשטיין: אני מודה לשר הדתות.

אמנון רובינשטיין: אני מבקש לשמוע ממר ישי על המלצות הוועדה שעמד בראשה.

יהושע ישי: אני מתנצל על האיחור.

יהושע ישי: ההמלצות מתרכזות בשלוש נקודות עיקריות: ראשית, ביטול הצמדת שכרו של הנבחר במועצה הדתית לשכרו של שר.

יהושע ישי: שנית, צמצום בהיקפי המשרות בהתאם לגודל היישוב.

אמנון רובינשטיין: אני מבקש לקבל דוגמאות, במה מדובר?

יהושע ישי: נכון שהשר רשאי למנות סגנים למועצה הדתית כמספר הסגנים ברשות המקומית.

יהושע ישי: אך יחד עם זאת, משנת 1989 יש למשרד הדתות קריטריונים למינוי סגנים.

יהושע ישי: הם התפרסמו גם בדו"ח מבקר המדינה מס' 46, והמשרד השתדל לאמץ קריטריונים אלה.

יהושע ישי: לפי הקריטריונים בעבר, רק כשהיישוב מונה למעלה מ12,000- תושבים יש ליו"ר המועצה הדתית תקן למשרה מלאה, וסגן בחצי משרה.

יהושע ישי: אנחנו ממליצים שגם היושבים בראש לא יכהנו במשרות מלאות – וזאת ביישובים שבהם עד 50,000 תושבים.

יהושע ישי: רק ביישובים גדולים מאלה יכהן יו"ר המועצה הדתית במשרה מלאה.

יהושע ישי: ואילו סגן יתמנה רק ביישוב מעל ל100,000- תושבים.

יהושע ישי: אני מבהיר: ביישובים שבהם עד 50,000 תושבים לא יהיה יו"ר במשרה מלאה.

אמנון רובינשטיין: ורק ביישובים שבהם מעל ל100,000- תושבים יהיה סגן.

מרדכי משעני: וביישובים שבהם עד 50,000 תושבים יהיה יו"ר בחצי משרה?

יהושע ישי: המבנה הוא דיפרנציאלי: שליש משרה, חצי משרה, שני שליש משרה ושלושת-רבעי המשרה.

יהושע ישי: הרעיון הוא שבכל זאת אדם נבחר לתפקיד ציבורי, ולא בשל היותו נבחר אלא בשל האחריות המוטלת על כתפיו, ולכן יש לתגמל אותו.

יהושע ישי: האחריות שמוטלת עליו היא למתן שירותים ולניהול התקציב.

יהושע ישי: לטענתנו יש גם להפעיל את תקנה 29א לתקנות שירותי הדת היהודיים – שלפיה מי שלא פועל כדין במסגרת התקציב, צריך לחייב אותו באופן אישי.

יהושע ישי: לאור זאת, כמובן שצריך לתת תמורה הולמת למי שנמצא בראש הפירמידה.

יהושע ישי: אך יחד עם צמצום התקנים צמצמנו גם את השכר.

יהושע ישי: הופסקה ההצמדה לשכר השרים.

אמנון רובינשטיין: זאת המלצת הוועדה.

יהושע ישי: נכון.

יהושע ישי: המלצנו להצמיד את שכר יו"ר המועצה הדתית לשכר מנכ"ל: הוא ישתכר 80% משכר המנכ"ל.

יהושע ישי: גם כשדובר על ביטול המועצות הדתיות והכללתן ברשויות המקומיות, היה ברור שיוקמו כאגף או כמחלקה ברשות.

יהושע ישי: ושכרם של ראשי האגפים והמחלקות מוצמד לשכר המנכ"ל בשיעורים הקבועים בחוזר מנכ"ל משרד הפנים.

יהושע ישי: אם כן, אנו ממליצים לקבוע את שכר היו"ר ל80%- משכר המנכ"ל ברשות המקומית, והיקף המשרה יהיה דיפרנציאלי, בהתאם לגודל היישוב.

יהושע ישי: בחישוב גס נראה שאפשר להגיע לצמצום של כ50- תקנים לעומת המצב במציאות.

יהושע ישי: חשוב להבהיר זאת, כי הקריטריונים שבדו"ח מס' 46 של מבקר המדינה מרחיבים עוד יותר, ולו המשרד היה פועל בהתאם להם הוא היה מעסיק הרבה יותר תקנים מאלה שפועלים היום.

יהושע ישי: היום יש קרוב ל136- תקנים – יושבים בראש וסגנים.

יהושע ישי: ההמלצות שלנו יצמצמו זאת לכ86- תקנים.

יהושע ישי: בצמצום הזה בעלויות השכר – רק של יושבי ראש – מגיעים לצמצום של כעשרה מיליון ש"ח.

אמנון רובינשטיין: וזה יאפשר תשלום משכורות?

אמנון רובינשטיין: זה לא יספיק, לדעתי.

אמנון רובינשטיין: במקומות מסוימים יש פיגור של למעלה משנה בתשלום המשכורות.

אשר אוחנה: אך זאת בשל העובדה שהעיריות לא מעבירות את חלקן.

יהושע ישי: לפי שיטת התקצוב של המועצות הדתיות 40% מהתקציב מועבר על ידי משרד הדתות ו60%- מהתקציב נותנות הרשויות.

יהושע ישי: היו ניסיונות לשנות את היחס בין שני הגופים.

מבקר המדינה, מר אליעזר גולדברג: לעניין אבן יהודה אני מבקש לצטט מתוך דו"ח מבקר המדינה: לפי נתוני המשרד תקציב המועצה בשנת 2000 היה 1.8 מיליון ש"ח והוצאות השכר של המועצה לאותה שנה היו 1.8 מיליון ש"ח.

מבקר המדינה, מר אליעזר גולדברג: כלומר, התקציב כולו הורכב ממשכורות, בלי שום פעולה אחרת.

מבקר המדינה, מר אליעזר גולדברג: יש באבן יהודה 8,000 תושבים, שני רבני עיר ויו"ר מועצה אחד.

יהושע ישי: אני מבין שהשר כבר התייחס לנושא.

מבקר המדינה, מר אליעזר גולדברג: אני רוצה לזעוק את זעקתם של העובדים במועצה הדתית אבן יהודה.

מבקר המדינה, מר אליעזר גולדברג: מה יהיה אִתם?

מבקר המדינה, מר אליעזר גולדברג: כל ההסדרים החדשים יהיו להבא, אך מה עם המצב הקיים באבן יהודה?

יהושע ישי: באבן יהודה יש מועצה דתית קלסית, ואני שמח לנתח את מצבה כאן.

יהושע ישי: הבעיה שם היא בשיעורי המימון של הרשות המקומית ביחס למימון המשרד.

יהושע ישי: נכון שיש בעיה בשכר – אבל צריך גם לדעת שמועצות דתיות הן עתירות שכר.

יהושע ישי: ואני מתייחס כעת גם לאמור בדו"ח מבקר המדינה.

יהושע ישי: כ85%- משיעור התקציב הוא משכורות.

יהושע ישי: אי אפשר להפעיל רובוטים ומחשבים לצורך רישום נישואים, כשרות, מקוואות וכו'.

יהושע ישי: זאת צריכה להיות נקודת ההנחה הבסיסית.

אמנון רובינשטיין: אך כאן השכר הוא 100% מהתקציב.

יהושע ישי: באבן יהודה היה יו"ר מועצה דתית בהיקף משרה חלקי, והיה רב עיר.

יהושע ישי: לאור פניית הרשות המקומית נבחר רב עיר נוסף.

יהושע ישי: כל רשות מקומית צריכה להבין את העלויות הכרוכות בבחירת הנבחרים הללו.

אמנון רובינשטיין: משרד הדתות יכול שלא לאשר את הבקשה הזאת.

יהושע ישי: דו"ח מבקר המדינה דן בנושא מינוי רבני העיר.

יהושע ישי: מעבר לצד הענייני – היקף היישוב, גודלו, מבנה הקהילה וכו'.

יהושע ישי: ראוי לציין שהמשרד שינה את הקריטריונים לבחירת רב עיר נוסף בכל הנוגע למספר התושבים ביישוב.

יהושע ישי: בעבר התקנות קבעו שאפשר למנות רב נוסף כשיש מעל ל6,000- תושבים ביישוב.

יהושע ישי: היום תיקנו זאת והדבר אפשרי רק כשיש למעלה מ20,000- תושבים.

יהושע ישי: אך גם זה צריך להיעשות בהדרגה.

יהושע ישי: ככל שהמדינה תתבגר, אני מניח שגם הקהילות עצמן יאוחדו, ויהיה פחות צורך ברב לכל קהילה בנפרד.

יהושע ישי: התהליך הזה יתרחש לאט לאט, עם הצמיחה של המדינה.

אמנון רובינשטיין: לדעתי הוועדה צריכה להמתין לשני עניינים: ראשית, הדו"חות של הוועדות במשרד הדתות – ואנחנו מבקשים לקבל אותם.

אמנון רובינשטיין: ושנית, חשוב לברר את עמדת ועדת השרים.

אמנון רובינשטיין: האם היא דנה בנושא הזה?

עוזי ברלינסקי: היה דיון אחד שנדחה, לפני שהופיע הדו"ח.

עוזי ברלינסקי: מתוכנן כעת דיון בנושאים אלה בחודש יולי, ב16- או ב18- בחודש.

אמנון רובינשטיין: אם כן עלינו לדון בנושא בסוף יולי.

מבקר המדינה, מר אליעזר גולדברג: בהערות ראש הממשלה אין מילה בנושא זה.

עוזי ברלינסקי: כאמור, הייתה הצעה להחלטה, אך השר לענייני דתות ביקש ללמוד את הנושא.

עוזי ברלינסקי: לא התקיים דיון.

עוזי ברלינסקי: ב16- או ב18- בחודש יולי יתקיים דיון.

אמנון רובינשטיין: הפגרה מתחילה ביום 26 ביולי.

אמנון רובינשטיין: אנחנו נקיים דיון כאן אחרי הדיון של ועדת השרים.

אשר אוחנה: אני מסכים.

מרדכי משעני: אך מה יקרה בינתיים לעובדים שלא מקבלים את שכרם?

מרדכי משעני: לא קיבלנו תשובה.

מרדכי משעני: כבר שנה הם לא מקבלים משכורת.

אמנון רובינשטיין: יש מקומות שבהם המצב גרוע עוד יותר.

יעקב זלצר: כנראה שאין להם ועד עובדים.

מרדכי משעני: הפיצויים בעקבות ההלנה בלבד יהיו גבוהים מאוד.

אשר אוחנה: לעניין גבעת עדה – זימנתי את יו"ר המועצה המקומית לפגישה אצלי, כדי לדון במימון המועצה הדתית.

אשר אוחנה: אני מקווה שנגיע להסכמה.

אשר אוחנה: לעניין אבן יהודה – הנושא יובא לפני ועדת השרים.

אשר אוחנה: יוחלט מה שיוחלט.

מרדכי משעני: השר אומר בעצם שבהרבה מקומות המשכורות מעוכבות משום שהרשויות המקומיות לא מעבירות את הכסף.

אשר אוחנה: בכל המקומות זוהי הבעיה.

מרדכי משעני: האם אפשר לסכם עם משרד הפנים שהכספים לא יעברו לרשות אלא למועצה הדתית?

אמנון רובינשטיין: השר הזכיר זאת.

אמנון רובינשטיין: אך זה יעורר רעש עצום.

אשר אוחנה: אמרתי שזאת אפשרות.

מרדכי משעני: אך מדובר בעובדים שלא מקבלים שכר.

אמנון רובינשטיין: השר אמר שהוא הציע לשר הפנים לקבוע קיזוז: הרשות המקומית תפסיד חלק מהמענק שלה אם לא תעביר את הכסף.

אמנון רובינשטיין: אך אז יבואו הנה נציגי השלטון המקומי ותהיה כאן מהומה אדירה.

אשר אוחנה: זה יכול להיות מקוזז ממענק השר.

אברהם רוזנטל: אני נציג מרכז השלטון המקומי.

אברהם רוזנטל: שר הדתות אמר שהעברות הכסף מהרשות המקומית למועצה הדתית הן עניין פוליטי.

אברהם רוזנטל: ייתכן שזה המצב בכמה מקומות, אך על פי רוב הבעיה היא תקציבית: הרשויות נמצאות בקשיים ואין כסף להעביר למועצה הדתית.

אברהם רוזנטל: אני יו"ר המועצה המקומית קריית יערים.

אברהם רוזנטל: יש חודשים שבהם אי אפשר להעביר כסף למועצה הדתית בשל העומס והגירעונות והמלוות.

אברהם רוזנטל: בקריית יערים יש 3,000 תושבים.

אמנון רובינשטיין: לדעתי גם במקרה הזה צריך לאחד את המועצות הדתיות במסגרת אזורית-מחוזית.

אברהם רוזנטל: לדעתנו ההצעה שמשרד הפנים ינכה את החוב במקור היא בעייתית.

אברהם רוזנטל: זאת בעיה טכנית, וזה באמת בלתי אפשרי.

אברהם רוזנטל: אנחנו מציעים כבר זמן רב לשנות את שיעורי התקצוב.

אברהם רוזנטל: היום המועצה המקומית נושאת ב60%- מהתקציב והמדינה משלמת 40% ממנו.

אברהם רוזנטל: אך אנחנו מציעים שהיחס יהיה כמו בתקציבי רווחה וחינוך: המדינה תישא ב75%- מהתקציב והעירייה תשלם 25% ממנו.

אברהם רוזנטל: אז ממילא החלק של הרשות יהיה קטן יותר, וגם אם היא נמצאת בקשיים – אפשר יהיה לשלם משכורות לעובדים.

אברהם רוזנטל: כמובן שגם עיכוב בהעברת 25% מהתקציב הוא בעיה.

אברהם רוזנטל: אך ייתכן שזה הפתרון הטוב ביותר לתפעול השוטף של המועצות הדתיות.

אמנון רובינשטיין: אני מבקש להפנות שאלה לאנשי מרכז השלטון המקומי ולאנשי משרד הדתות:

אמנון רובינשטיין: מדוע אי אפשר להגדיל את ההכנסה משירותים?

אשר אוחנה: אנחנו לוקחים בחשבון את ההכנסה משירותים.

יהושע ישי: המשרד פעל בנושא זה, גם באמצעות הצעת החלטה לממשלה במסגרת חוק יסוד: התקציב – מה שקרוי חוק ההסדרים.

יהושע ישי: ההצעה עלתה כבר פעמיים, לדעתי, במסגרת הצעות ההחלטה של הממשלה, אך לא התקבלה.

יהושע ישי: סלע המחלוקת הוא שתקציב משרד הפנים לרשויות המקומיות איננו "צבוע".

יהושע ישי: ההצעה שעלתה קודם – להעביר את הכסף ממשרד הפנים למועצות הדתיות בצורה ישירה – יכולה להתבצע רק במסגרת איגוד ערים וכבאות, מפני ששם תקציב הרשות המקומית "צבוע".

יהושע ישי: נדמה לי שאינני טועה, אך שאר התקציב פתוח ונתון לרשות המקומית לעשות בו ככל העולה על דעתה.

יהושע ישי: לכן המסגרת התקציבית של המועצות הדתיות מתוך התקציב של המועצה המקומית איננו "צבוע".

יהושע ישי: השבוע קיבלתי הודעה שהרשות המקומית כרמיאל החליטה לקצץ 7% במסגרת התקציבית של המועצה הדתית, בלי סיבה.

יהושע ישי: אני מניח שזה נובע משיקולים כלכליים של המועצה הדתית.

יהושע ישי: הרעיון לשנות את שיעור ההשתתפות של משרד הדתות ורשויות המקומיות בעייתי משתי סיבות: ראשית, כשמדובר ברשויות נטולות מענק צריך למצוא לכך מקור תקציבי.

יהושע ישי: שנית, במקרה של רשויות שיש להן מענק עולה השאלה איך ייקבע יחס העברת התקציב כאשר אין הסכמה.

אמנון רובינשטיין: ומה בדבר הגדלת ההשתתפות העצמית – כלומר התשלום בעבור שירותים?

יהושע ישי: הכוונה היא שהמשרד יזום העלאת התשלומים?

אמנון רובינשטיין: לא, ההצעה היא שהאגרה על שירותים תהיה גבוהה יותר.

יהושע ישי: השר קובע אגרות מדי שנה.

יהושע ישי: השנה השר יצטרך לקבוע זאת, כי הקביעה האחרונה הייתה בשנת 1999.

אמנון רובינשטיין: אפשר לפחות להתאים את האגרות לאינפלציה.

יהושע ישי: אך גם אז יש בעיה: זהו מס עקיף והאוצר לא שש להתמודד עמו התמודדות ראויה: כלומר, הגדלת ההכנסות של המועצה הדתית בשיעורים כל כך גבוהים.

אמנון רובינשטיין: זה נשמע לי מוזר.

אמנון רובינשטיין: האוצר כן מעודד תשלומים בעבור שירות.

יהושע ישי: זהו מס עקיף.

אברהם רוזנטל: אך הנושא הזה שולי לאור גודל הבעיה.

אמנון רובינשטיין: ההכנסה משירותים היא 20%.

אמנון רובינשטיין: בהשוואה למוסדות אחרים זה נמוך מאוד.

אברהם רוזנטל: אך גם אם יהיה שינוי, ההשפעה על התקציב לא תהיה דרסטית.

אמנון רובינשטיין: העלאת ההכנסה ל30%- תהיה דרסטית.

אמנון רובינשטיין: אני מבקש להפנות את השאלה למשרד האוצר.

אמנון רובינשטיין: מדוע מתנגדים לעדכון שלהן?

אשר אוחנה: חתמתי לפני שבוע על עדכון האגרות.

אמנון רובינשטיין: והאגרות מותאמות כעת לאינפלציה?

אשר אוחנה: כן.

יעקב זלצר: יש נושא אחד שלא עלה כאן, וראוי לדון בו: תקנון המועצות הדתיות.

יעקב זלצר: כל מועצה דתית עושה דין לעצמה – וקובעת בעצמה את התקנים לנישואים, לכשרות, למקוואות וכו'.

יעקב זלצר: בדקנו את המועצות הדתיות בכל הארץ – לאורכה ולרוחבה.

יעקב זלצר: אנחנו מטפלים בנושא באופן אינטנסיבי, ומר ישי בוודאי יודע זאת.

יעקב זלצר: הגענו למסקנה שאין שם מערכת תקינה, בדומה לנציבות שירות המדינה.

יעקב זלצר: גם הממשלה הגיעה למסקנה זאת והחליטה להקים ועדת מנכ"לים לפני מספר שנים.

יעקב זלצר: זאת החלטה של ועדת שרים שקיבלה תוקף של החלטת ממשלה, החלטה ישנה.

יעקב זלצר: בימים אלה יתקיים דיון על הקמת הוועדה מחדש – ועדה שתבדוק את האפשרות להקמת "נציבות שירות מדינה" למועצות הדתיות: יצירת תקנון אחיד למפקחים, משגיחים, בלניות, כולל הכשרה מאורגנת של כל אלה.

יעקב זלצר: נושא הכשרות פרוץ מאוד.

יעקב זלצר: גם בעניין זה הקימה הממשלה ועדה נוספת, ואנחנו חברים בה.

יעקב זלצר: הקמת מנהל עובדים כזה יסדיר את המערכת ויחסוך כסף.

אמנון רובינשטיין: אך מה בינתיים?

יעקב זלצר: כל זה מתרחש בימים אלה.

יעקב זלצר: במשרד ראש הממשלה נוקטים צעדים פרודוקטיביים מאוד כדי לעזור למשרד הדתות בנושא זה.

אשר אוחנה: אכן הוקמה ועדה לפי החלטת הממשלה.

אשר אוחנה: הייתי חבר בה – חלק מהזמן כמנכ"ל משרד הדתות.

אשר אוחנה: הוועדה השקיעה זמן וכסף – היא נעזרה גם ביועצים חיצוניים שהאוצר הסכים לשכור, או אפילו מינה בעצמו במידה מסוימת.

אשר אוחנה: אך נדמה לי שבשלב מסוים האוצר הבין שהשינוי יעלה כסף, ועד כמה שזכור לי – ואני מבקש להיות זהיר בנושא – דיוני הוועדה הופסקו על ידי האוצר באופן חד צדדי.

אשר אוחנה: בדו"ח המבקר נאמר שהוועדה הופסקה עקב חילוקי דעות, אך עד כמה שזכור לי, האוצר הוא שהפסיק אותם.

יעקב זלצר: אך הוועדה תוקם כעת מחדש.

אשר אוחנה: נכון, רק ביקשתי לציין את מה שהיה בעבר.

אשר אוחנה: מר זלצר הזכיר את התקנון, ואני חוזר ומזכיר שיש ועדה שפועלת בנושא זה, וההחלטות יוגשו לבג"צ עד יום 30 ביוני.

מרדכי משעני: האם יש הערכה כמה עולות הוועדות עצמן?

אמנון רובינשטיין: הן אמורות לחסוך כסף.

אשר אוחנה: במקרה הן לא עלו כסף.

יהושע ישי: הן בהתנדבות.

מאיר שפיגלר: אני עוזר מנכ"ל משרד הדתות.

מאיר שפיגלר: כולם רוצים לעזור למשרד הדתות, ובאותה מידה גם המשרד רוצה לעזור לעצמו.

מאיר שפיגלר: ישבנו בישיבות רבות בנושא זה, ויש קשר של התכתבות ושיחות ישירות עם הגורמים השונים.

מאיר שפיגלר: לוועדות שהוקמו אין עלויות משום שמדובר באנשי המשרד.

מאיר שפיגלר: הם מתנדבים.

אמנון רובינשטיין: זאת תשובה להערתו של ח"כ משעני, אך מה לעניין הנושאים האחרים שעלו כאן?

מאיר שפיגלר: לעניין המהותי: הוקמו ועדות על פי החלטות הממשלה, והן אמורות להתכנס בימים הקרובים – נדמה לי שבשבוע הבא.

אמנון רובינשטיין: מר ברלינסקי, האם עד סוף יולי יהיה חומר מטעמכם?

עוזי ברלינסקי: לגבי הפעילות של משרד הדתות – אינני בטוח.

עוזי ברלינסקי: יש כאן שני מהלכים: ראשית השר צריך לומר האם לדעתו העבודה במשרד תסתיים עד סוף יולי.

אמנון רובינשטיין: השר השיב בחיוב.

אמנון רובינשטיין: אני שואל עכשיו לגבי הממשלה.

יעקב זלצר: יש נכונות גדולה במשרד הדתות בקדנציה הזאת לקדם את הדברים.

יעקב זלצר: השתתפתי בדיונים בעבר, ואני רואה איך הדברים מתנהלים היום.

יעקב זלצר: יש מוטיבציה גדולה לשפר דברים.

מבקר המדינה, מר אליעזר גולדברג: נמצא כאן מר רוזנטל ואני מבקש להשתמש במקרה של קריית יערים כדוגמה, או כהמחשה: קודם אמר מר רוזנטל שיש 3,000 תושבים ביישוב.

מבקר המדינה, מר אליעזר גולדברג: יש בקריית יערים רב עיר.

אמנון רובינשטיין: העובדה שיש רב אחד, גם היא הישג.

מבקר המדינה, מר אליעזר גולדברג: שכרו של רב העיר הוא כ36%- מהתקציב.

מבקר המדינה, מר אליעזר גולדברג: יש בקריית יערים גם יו"ר למועצה הדתית, בשני שליש משרה.

מבקר המדינה, מר אליעזר גולדברג: קרוב ל70%- של התקציב מיוחדים למשכורות.

מבקר המדינה, מר אליעזר גולדברג: דיברתי קודם על אבן יהודה או על קריית עדה – אך זאת דוגמה מצוינת להמחשה.

אמנון רובינשטיין: וכאמור יש שם 3,000 תושבים.

מבקר המדינה, מר אליעזר גולדברג: כלומר, כ70%- מהתקציב משולם לשני אנשים בלבד.

עופר חוגי: זאת משום שהמועצה הדתית מתוקצבת בחסר.

אמנון רובינשטיין: למה ביישוב של 3,000 איש צריך שני אנשים?

עופר חוגי: האם לא צריך רב ליישוב?

עופר חוגי: האם אין צורך ביו"ר שינהל את המועצה?

אמנון רובינשטיין: אפשר להקים מועצה דתית אזורית.

עופר חוגי: זה כמו לומר שאין צורך לתת לילד חלב.

אמנון רובינשטיין: ההצעה היא להקים מועצה דתית אזורית שתכלול כמה יישובים כאלה.

עופר חוגי: אפשר להתחיל קודם בעיריות.

עופר חוגי: אחר כך נדבר על מועצות דתיות.

עופר חוגי: אי אפשר להתחיל כל דבר בדת.

אמנון רובינשטיין: אני מוכן גם לזה.

אברהם רוזנטל: מי שקובע תקנים ותקציב למועצה הדתית הוא משרד הדתות.

אברהם רוזנטל: המועצה הדתית מביאה לפני המועצה המקומית תקציב שאושר על ידי משרד הדתות.

אברהם רוזנטל: לפי הנוהלים, המועצה המקומית חייבת לשאת ב60%- מהתקציב.

אברהם רוזנטל: זהו נוהל, ולא חוק.

אברהם רוזנטל: רוב הרשויות נוהגות לשלם – אם התקציב מאפשר זאת, כמובן.

אברהם רוזנטל: הרי אם אין כסף, יש בעיה.

אברהם רוזנטל: ידוע שאם המדינה טובעת זורקים קודם כל את הטלית ליד, ולא את הכדורגל.

אברהם רוזנטל: לספורט ולתרבות תמיד יהיה כסף.

אברהם רוזנטל: יש מועצות שאין להן קשר למועצה הדתית שלהן.

אברהם רוזנטל: אצלנו במקרה שני הצדדים חיים טוב יחד, ויש אפשרות לבדוק את המצב.

אברהם רוזנטל: אך יש מקומות שבהם יש קצר בין שני הגופים.

אברהם רוזנטל: הרב המקומי שלנו יכול לתת שירות גם ל20,000- תושבים – אך אין לנו 20,000 תושבים.

אברהם רוזנטל: אך האם בשל כך יישארו 3,000 תושבים בלי רב?

אשר אוחנה: הנושא עלה כאן ביחס לרב שני.

אברהם רוזנטל: אצלנו זה לא קיים.

אברהם רוזנטל: עניין המועצות הדתיות האזורית עלה גם במרכז השלטון המקומי – בוועדה שלנו לשירותי דת.

אברהם רוזנטל: לדעתנו זה יכול להיות פתרון.

אברהם רוזנטל: כמו שיש מועצות אזוריות יהיו גם מועצות דתיות אזוריות, ויהיה ייעול של שירותי הדת.

אמנון רובינשטיין: זה יהיה כמו איגוד ערים, משהו דומה לזה.

אברהם רוזנטל: אנחנו בעד בהצעה כזאת.

אמנון רובינשטיין: אי אפשר לסכם את הדיון בשלב זה.

אמנון רובינשטיין: אין לנו די חומר, ואינני רואה כל פעולה של הממשלה בנושא.

אמנון רובינשטיין: יש כוונה טובה של שר הדתות.

עוזי ברלינסקי: הפעולות נעשות בימים אלה ממש.

אמנון רובינשטיין: נקבע ישיבה נוספת בנושא זה.

אמנון רובינשטיין: יש הרבה פרקים חמורים בדו"ח מבקר המדינה וזהו אחד מהם.

אמנון רובינשטיין: המועצות הדתיות מספקות שירותי דת לציבור יהודי רחב – שומר מצוות, מסורתי וגם חילוני, ולכן יש חשיבות רבה להסדרת הנושא.

אמנון רובינשטיין: המצב המפלגתי-הפוליטי במועצות הדתיות חמור מאוד.

אמנון רובינשטיין: אמנם זה חלק מהחיים – אך אפילו במציאות הישראלית הנושא הזה מוגזם מאוד, ופוגע לדעתי בתפקיד המועצות הדתיות כנותנות שירותי דת לכל הציבור.

אמנון רובינשטיין: ייתכן שדווקא הציבור החילוני נזקק למועצות הדתיות יותר מאשר הציבור הדתי, שומר המצוות, שיכול להסתדר בלעדיהן.

אמנון רובינשטיין: לכן חשובה כאן רפורמה שתפנה לציבור רחב מאוד.

אמנון רובינשטיין: חשוב גם שהנציגים ייצגו ציבור רחב מאוד.

אמנון רובינשטיין: את המשך הדיון נקיים רק אחרי שיהיה לפני הוועדה חומר נוסף.

אמנון רובינשטיין: בינתיים שר הדתות הצביע על כוונה לבצע רפורמה משמעותית במשרד הדתות באמצעות הוועדה של מר ישי וועדה נוספת.

אמנון רובינשטיין: אין לנו תגובה של ראש הממשלה לנושא זה.

עוזי ברלינסקי: נכון, והסברתי מדוע זה המצב.

אמנון רובינשטיין: אנחנו ממתינים לדיון שתקיים השרה לבני.

אמנון רובינשטיין: בסוף יולי חייבים לקבל מסקנות כלשהן ולעקוב אחר לוח הזמנים לביצוע.

מרדכי משעני: השאלה היא האם במסגרת רפורמה בנושא הזה יש צורך גם בהליך של חקיקה?

מרדכי משעני: נושא הרכב חברי המועצה, חידוש ההרכב וכו' – צריך לדעתי להיעשות בחקיקה.

מרדכי משעני: גם המבקר רמז על כך בסיכום דבריו.

אשר אוחנה: כמו שאמרתי, אין לדעתי צורך לקבוע את ההרכב בחקיקה.

אשר אוחנה: אין בכוונתי לשנות את חוק שירותי הדת היהודיים.

אשר אוחנה: במסגרת החוק הזה אפשר לבצע רפורמות ושינויים שיועילו לעם ישראל.

אשר אוחנה: כבר יש בדרך חקיקות שונות – ח"כ גפני הגיש הצעה, וכך גם ח"כ ביבי.

אשר אוחנה: אנחנו מנסים להגיע לעשייה ולא למשוך את הדברים בוועדות.

בנימין צרפתי: בבני ברק נוהגת שיטת תקצוב מעניינת ומקורית מאוד: הרשות המקומית נטלה על עצמה לבצע חלק מהפעולות, ואת כל יתר התקציב מממן משרד הדתות ב100%-.

בנימין צרפתי: המועצה מתפקדת שם בלי בעיה.

בנימין צרפתי: משרד הדתות מעביר כסף בצורה שיטתית, ופעולות שונות ממומנות על ידי המועצה המקומית - כשרוצים שהיא תהיה מעורבת בהן.

עופר חוגי: זה נובע מאופייה של העיר.

עופר חוגי: ראש העיר מודע לצרכים.

עופר חוגי: בשאר הערים אין לראשי הערים אינטרס לפתח את ענייני הדת.

בנימין צרפתי: תלוי באיזו עיר מדובר.

עופר חוגי: דבריי נכונים ל90%- מהערים.

עופר חוגי: אני מכיר את כל ראשי הערים.

עופר חוגי: אין ראש עיר שלא הייתי אצלו.

עופר חוגי: לדעתי ל90%- או 95% מראשי הערים אין עניין לקדם את ענייני הדת.

בנימין צרפתי: המטרה שלי היא להצביע על שיטת תקצוב שפועלת – אולי לא בכל מקום, אבל אפשר לחשוב על הדברים.

אשר אוחנה: אני מסכים עם מר צרפתי.

בנימין צרפתי: אני מבקש שבדיון הנוסף שיתקיים בוועדה יוזמן נציג חבר המועצות הדתיות.

בנימין צרפתי: גם להם יש מה לומר.

אמנון רובינשטיין: וצריך להזמין גם את נציגי אגף התקציבים במשרד האוצר.

אמנון רובינשטיין: שר האוצר העלה כמה נקודות משמעותיות הנוגעות לעמדת האוצר.

אילנית ורנר: האוצר הוזמן, אולם מתקיימת כעת ועדה נוספת, ורוב נציגי האוצר נמצאים שם.

עוזי ברלינסקי: גם נציג משרד המשפטים ביקש להיות נוכח, אך נמצא בוועדה ההיא.

אמנון רובינשטיין: הנושא מכובד דיו כדי שיתקיים בו דיון מעמיק וארוך.

אמנון רובינשטיין: אני מודה לשר ולכל הנוכחים.